ΓΡΑΠΤΗ ΕΡΩΤΗΣΗ E-0805/98 υποβολή: Florus Wijsenbeek (ELDR) προς την Επιτροπή (26 Μαρτίου 1998)

Θέμα: Φορολογικά μέτρα που προκαλούν διακρίσεις για διεθνείς μεταφορείς στην Ανατολική και Κεντρική Ευρώπη

Γνωρίζει η Επιτροπή ότι οι μεταφορείς διεθνών οδικών μεταφορών αντιμετωπίζουν φορολογικά μέτρα που προκαλούν αδικαιολόγητες διακρίσεις, οι οποίες διαφέρουν από χώρα σε χώρα και αφορούν τη φορολογία καυσίμων, διόδια, φόρους για οικολογικούς σκοπούς, ακόμα και «φόρους για υγειονομικές υπηρεσίες και για την αποστολή εμπορευμάτων», «φόρους διατήρησης σε περίπτωση διασυνοριακών μεταφορών» και «φόρους για τον έλεγχο επί ραδιενεργών υλικών» σε δέκα χώρες της Ανατολικής και Κεντρικής Ευρώπης οι οποιες είναι συγχρόνως υποψήφιες για ένταξη στην ΕΕ (Agence Europe, 29 Ιανουαρίου 19098, σελ. 15);

Γνωρίζει η Επιτροπή ότι στην Τσεχία και στη Μακεδονία επιβάλλονται διάφορες επιβαρύνσεις, ανάλογα με τη χώρα προέλευσης του οχήματος, με αποτέλεσμα οι ξένοι μεταφορείς να αποτελούν θύματα διακρίσεων;

Προτίθεται η Επιτροπή να παροτρύνει τις κυβερνήσεις αυτών των χωρών της Ανατολικής και Κεντρικής Ευρώπης να παραιτηθούν από αυτές τις ειδικές εισφορές διαμετακόμισης, από την επιβολή φόρων σε τοπικό επίπεδο και από κάθε μορφή διάκρισης κατά την εφαρμογή των φορολογικών τους μέτρων; Σχεδιάζει ακόμη η Επιτροπή να ζητήσει από τις χώρες αυτές να προσαρμόσουν περισσότερο το φορολογικό τους σύστημα προς εκείνο της ΕΕ και να καθορίσουν ένα λογικό επίπεδο φορολογίας;

Πρόκειται η Επιτροπή να θίξει αυτό το πρόβλημα κατά τις διαπραγματεύσεις για την ένταξη; Εάν ναι, με ποιο τρόπο; Εάν όχι, για ποιο λόγο;

Απάντηση του κ. Van den Broek εξ ονόματος της Επιτροπής (27 Απριλίου 1998)

Η Επιτροπή είναι απολύτως ενήμερη για το γεγονός ότι οι κοινοτικές εταιρείες διεθνών μεταφορών έχουν να αντιμετωπίσουν στις χώρες της Κεντρικής και Ανατολικής Ευρώπης κάποιες δυσμενείς φορολογικές ρυθμίσεις, οι οποίες ποικίλλουν από χώρα σε χώρα. Οι κυριότεροι φραγμοί της πρόσβασης στην αγορά σε όλους τους τομείς χερσαίων μεταφορών εντοπίστηκαν σε πρόσφατη μελέτη στο πλαίσιο του προγράμματος PHARE, στην οποία αναλύονταν οι προϋποθέσεις για τη σταδιακή ολοκλήρωση των αγορών στους εν λόγω τομείς.

Επομένως, η Επιτροπή γνωρίζει ότι η οδική φορολογία είναι πολύ χαμηλότερη για τους εθνικούς μεταφορείς στις ΧΚΑΕ από ό,τι στην Κοινότητα και ότι, εκτός από τις περιπτώσεις που ισχύουν διμερείς συμφωνίες, υφίστανται διακρίσεις όσον αφορά την επιβάρυνση των χρηστών μεταξύ των εθνικών και των αλλοδαπών μεταφορέων.

Οι δέκα υποψήφιες για προσχώρηση χώρες της Κεντρικής και Ανατολικής Ευρώπης δεσμεύονται με τις αντίστοιχες ευρωπαϊκές συμφωνίες τους να προσαρμόσουν σταδιακά την περί μεταφορών νομοθεσία τους προς την κοινοτική νομοθεσία, ούτως ώστε να διευκολύνουν την αμοιβαία πρόσβαση στις αγορές και την κυκλοφορία επιβατών και εμπορευμάτων. Αυτή η διαδικασία βρίσκεται υπό εξέλιξη και παρακολουθείται από τις διμερείς υποεπιτροπές που έχουν συσταθεί για την επίβλεψη της εφαρμογής των ευρωπαϊκών συμφωνιών. Αυτό είναι το φόρουμ στο οποίο η Επιτροπή συζητεί και υπογραμμίζει τις αλλαγές που είναι απαραίτητο να επέλθουν στη νομοθεσία των ΧΚΑΕ, ούτως ώστε οι υποψήφιες χώρες να είναι σε θέση να καταστούν μέλη της Κοινότητας.

Τέλος, η Επιτροπή είναι έτοιμη να εκπονήσει ειδικό σχέδιο για τις επιβαρύνσεις των οδικών μεταφορών, προκειμένου να παράσχει στους αρμόδιους των 13 δικαιούχων χωρών του προγράμματος PHARE τις γενικές κατευθύνσεις για την εναρμόνιση των επιβαρύνσεων που επιβάλλουν στις εκτελούμενες με οχήματα με κινητήρα οδικές μεταφορές προς τους κανόνες που ισχύουν στην Κοινότητα. Αυτή η μελέτη θα καλύπτει επίσης την πρώην Γιουγκοσλαβική Δημοκρατία της Μακεδονίας, η οποία δεν έχει υπογράψει ευρωπαϊκή συμφωνία με την Κοινότητα και δεν έχει υποβάλει αίτηση προσχώρησης στην Κοινότητα.